《均父约去年十月还襄阳今已二月矣尚未闻汉上消息因诵旧寄渠诗二首用其韵寄之 其二》
宋代·饶节

归期小雪已中春，常恐传言远未真。慎莫锱铢论得丧，政须平等视冤亲。

悬知江海山林士，不中功名富贵人。闻道扁舟期访我，来时莫带庾公尘。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。